विकास की बाँह थामकर वह उस बस में चढ़ जाती है, जो उन्हें हवाई अड्डे के मुख्य भवन तक ले जाने को थी। मन जैसे फिर से पंखयुक्त हो उठा था, इतने सालों का वैवाहिक जीवन और संयुक्त परिवार के दैनन्दिन संघर्षों से जूझती वह जिस राह पर चली थी, वहाँ कुछ भी तो नहीं मिला था – हाथ लगी थी तो बस एक ऊब। कॉलेज की पढ़ाई, डिग्रियाँ, विद्यार्थी जीवन के अर्जित इनाम और मैडल पता नहीं किस बेनामी के पर्दे के पीछे छुपे पड़े थे?